In bande de relgjon uficiâl a son lis religjons dai imigrâts (par esempli judeus, egjizians, africans e v.i.).
2008-06-30
RELIGJONS PECRISTIANIS A AQUILEE
In bande de relgjon uficiâl a son lis religjons dai imigrâts (par esempli judeus, egjizians, africans e v.i.).
2008-06-26
LA LENGHE LATINE
Il latin fevelât de int al è un pôc diviers di chel scrit, che al è avonde regolâr e cristalizât: il fat che al tachi a jessi fevelât in ducj i teritoris sot de influence di Rome e di tante int che no jere di marilenghe, al fâs che in ogni zone si lu feveli intun mût diviers, che al va daûr des lenghis dai popui di prime: par cualchi aspiet e je dome cuistion di acent, par cualchi altri (e simpri di plui lant indevant cul timp) a son pardabon trasformazions di suns, di struturis gramaticâls, di significât des peraulis, di costruzion des frasis.
Cun di plui la espansion dal latin e va indevant secui e intant la lenghe e cambie: lis primis zonis concuistadis a cognossin un latin arcaic, lis ultimis dome un plui gnûf.
Dutis lis varietâts dal latin a puedin ancje influençâsi tra di lôr: la presince di citâts cuntune economie vive, di stradis ben tignudis o di liniis comerciâls par tiere o par aghe a puedin fâ viazâ ancje elements linguistics dentri di ciertis zonis ben colegadis. Po dopo, massime dopo de fin dal imperi roman tal V secul d. di C., la jentrade impuartante di diferents popui no latins, e nancje latinizâts (par esempli gjermanics, slâfs, araps...), e divît ancjemò di plui lis tessaris dal mosaic neolatin.
Mape des varietâts neolatinis vuê in Europe (di commons.wikimedia.com).
2008-06-23
IL FRIÛL E LA AMINISTRAZION ROMANE
Par desenis di agns , e anzit par secui, la costruzion e il mantigniment des stradis a son stâts ativitâts un grum impuartantis, che a garantivin la dinamicitât de economie dal Friûl inte republiche e po dopo tal imperi roman. Dispès lis grandis stradis a levin parsore di percors za preistorics e protostoriscs, e tantis voltis ancjemò lis stradis di viis di comunicazion di vuê a van daûr de stesse linie (imagjin di www.itcmarchetti.net).
Aquilee e je il centri di podê no dome su la campagne tor ator, ma ancje di ducj i paîs (vici) de zone, cul timp ancje su chei dal Cjars e de Istrie.
Tal 89 p. di C. i aquileiês a àn ancje la concession de citadinance romane, in premi par no vê combatût cuintri di Rome te vuere sociâl, e uns cuarante agns dopo altris trê centris dal Friûl a cjapin simpri plui impuartance: a son Concuardie, Zui e Cividât, che a passin di vici de campagne aquileiese a municipia: ur ven ricognossude la cundizion di citâts autonomis.
Il forum di Zui
La forme aministrative e somee avonde chê di Rome: lis autoritâts plui altis de citât a son i duumvirs, che a corispuindin in piçul ai doi consui, che a àn dongje di lôr la curie, che e je un consei che al corispuint in piçul al senât.
2008-06-22
AQUILEE TE SUAZE DAL DOMINI ROMAN
Tal moment de fondazion, in senât si resone se la gnove citât di Aquilee e vedi di jessi une colonie romane o une colonie latine: il fat che e sedi dongje dal mâr e intun pont strategjic une vore impuartant al pues fâ sielzi il dirit roman, par che Rome e puedi controlâle in maniere direte; di chê altre bande se e e ves di jessi une colonie romane al sarès dificil aministrâle ben, par vie che e je une vore lontane e pe stesse reson i siei citadins no podaressin esercitâ ben i lôr dirits politics, stant che par votâ o par fâsi votâ si scuen lâ par fuarce fin a Rome. Duncje si sielç che Aquilee e sedi une colonie di dirit latin: la decision e je razionâl e si juste ben su lus dibisugnis de zone.
Il forum di Aquilee: al jere la place principâl, il centri de vite comerciâl, juridiche e politiche de colonie.
Cun di plui in Friûl a son fatis assegnazions personâls di tieris (sui 17 etars par ogni soldâts, sui 33 par ogni centurion, sui 47 par ogni cavalîrs) ben distribuidis e une vore gjenerosis e no si lassse il teritori tant che ben public permetint che i plui fuarts e plui prepotents si insiorin parant vie i plui puars.
Denari italic dai popui aleâts che si son rivoltâts cuintri di Rome te vuere sociâl (dal 90 al 88 p. di C.). Si pues lei ancje la leiende "ITALIA" in oposizion al domini di Rome.
A Aquilee invezit, dopo dai prins agns di grandis fadiis pe fondazion e pal implant di culturis, e je la prospetive di fâ rindi un teritori che fintremai in chel moment al è stât lassât salvadi e il cumierç che al rive di Nord e di Est (ambre, piels, sclâfs e metai) di Sud e di Ovest (tiessûts, aliments, vin, vueli, prodots artesanâi) a sburtin avonde la economie.
Anforis romanis come chestis (che però a son dal II o III secul d. di C.) cjatadis tal mâr di Grau, al testemonein i trfics comerciâi che a fasevin di Aquilee une citât une vore siore. (foto di www.grado-online.net)
Par chest, cuant che a vegnin vueris civîls in Italie par otignî la citadinance romane par ducj i italics (90-88 p. di C.) o tra personalitâts politichis che a volevin il podê assolût (massime tal 49-44 p. di C. tra Cesar e Pompeu, e tal 31 p. di C. tra Otavian e Marcantoni), i aquileiês no àn interès a jentrâ masse tes contesis e a àn pôcs o nissun dam di chei acjadiments.
2008-06-12
LA STRUTURE POLITICHE E SOCIÂL ROMANE
La liende e conte che Rome e nas tal 753 p. di C. (ma a son ancje altris datis daûr di altris tradizions) tant che monarchie, che e dure scuasi doi secui e mieç cuntune sucession di siet rês, e che tal 509 p. di C. il sisteme al ven voltât in republiche. Te republiche la autoritât plui alte, ancje militâr, e je tignude dai doi consui, che si elein ogni an: ducj i oms romans, patrizis (i aristocratics) e plebeus, a puedin votâ, cuntun sisteme che al jere fondât su la struture dal esercit, ma a puedin jessi elets dome i patrizis e cun di plui ancje il pês dai vôts al è sproporzionât: chel dai siôrs al conte une vore di plui di chel dai puars. I consui a àn in bande un consei, il senât, formât di anzians e di cui che al à za vude une incarghe publiche avonde alte tai agns prime. In câs di pericul une vore fuart i doi consui a nomenin un unic ditatôr par sîs mês e a deventin siei subordenâts.
Il forum di Rome, centri de vite politiche, judiziarie e econemiche romane: pe sô impuartance al à vût une vore di intervents in timps diferents e vuê il so aspiet al pues someâ caotic al visitadôr inespert.
Dal 367 p. di C., daûr di scuintris internis par vê riformis, si acete che ancje i plebeus a puedin jessi elets consui; cun di plui e nas la figure dai pretôrs, che a direzin la ativitât judiziarie par un an e che in timp di vuere a puedin ancje comandâ un esercit, e chê dai censôrs, doi elets ogni cinc agns, che a àn di tignî lis listis dai citadins dividûts in cens daûr de lôr ricjece e ancje di fâ la liste dai senatôrs.
Statue di bronç di Lucius Iunius Brutus, un dai doi prins consui de republiche di Rome, tai Museus Capitolins di Rome.
Po dopo a son ancje lis incarghis dai tribuns de plebe, che in teorie al à di garantî i dirits dai plui puars e che a àn dirit di veto su lis propuestis di leçs, dai cuestôrs, che a judin consui e pretôrs soredut te aministrazion economiche, dai edîi, che a viodin de manutenzion des costruzions publichis, des stradis e che a organizin i spetacui e lis fiestis.
I spetacui publics a jerin une manifestazion impuartante de societât romane. In chestis lums dal museu di Aquilee (www.museoarcheo-aquileia.it) si pues viodi figurâts trê esemplis: il combatiment tra gladiatôrs, la mascare di teatri e il cjar pes garis tal circ.
Cui che al è stât consul o pretôr, finît il mandât, in plui di jentrâ tal senât al pues vê il comant suntune provincie, ven a stâi suntune tiere concuistade ai nemîs e sometude al podê dal stât: cuant che il Friûl al finìs sot de influence romane lis provinciis a son
Dut il teritori tra lis Alps e il flum Rubicon al è stât provincie par nancje mieç secul, dal 81 p. di C. al 42 p. di C.: in cheste dade di timp Aquilee e je ancje une des citâts che a podevin fâ di centri di podê de provincie.
Tal 42 p. di C. la provincie de Galie Cisalpine e je abolide e si fisse che i confins de Italie a rivin fin aes Alps.
Tes provinciis al è une vore facil che, pe coruzion des autoritâts, si lassi libaris di cualsisei abûs compagniis di privâts (i publicans) che a àn di fâ oparis publichis e soredut di tirâ i tribûts.
LA SOCIETÂT
La societât romane, in origjin fate di pastôrs e di contadins e a man a man disvilupade in societât urbane, ancje cun artesans specializâts e marcjadants, e e je une vore militarizade: za dal imprin Rome e à vût di frontâ une vuere daûr di chê altre cun ducj i siei vicinants: prime i Latins e i Etruscs, po dopo altris popui italics, i Celtis e i Grêcs des coloniis talianis, i Cartagjinês e v.i..
In cheste situazion l’esercit al è formât dai citadins, che a àn il dovê di combati par difindi e par slargjâ il podê di Rome. Tal esercit roman la division jerarchiche e va daûr de ricjece: sul imprin i citadins a àn di lâ in vuere paiant il lôr armament, duncje cui che al è masse puar nol ven nancje ingaiât, lis fassis bassis a puedin permetisi dome armis lizeris, invezit cui che al è des fassis altis al à avonde bêçs di comprâ un armament complet e di mantignî cjavai e servidôrs. Te societât e te politiche e vâl cheste stesse division.
Cuant che Rome e tache a slargjâ simpri di plui i siei dominis e ven fate une leç che e impon ai senatôrs, duncje ai politics, di vê di risorsis dome lis ativitâts tradizionâls che a derivin des grandis proprietâts di tieris. Cui che invezit al vûl investî bêçs tal cumierç o tai apalts publics nol pues cjapâ la strade de politiche, ma al fâs simpri part des fassis altis de societât e al pues vuadagnâ ricjecis di no dî: cheste classe e je chê dai cavalîrs, che si clamin cussì par vie che daûr de vecje division dal esercit a podaressin permetisi di lâ in vuere in cavalarie.
Nâf comerciâl di une sculture di Aquilee: il cumierç, dongje de vuere e de produzion agricule e de manifature fate pal plui di sclâfs, al jere un dai pilastris de economie romane.
Lis cundizions dai piçui proprietaris e dai contadins a son dispès menaçadis: a ben che cu lis vitoriis militârs e cul botin ancje i puars a puedin vê un vantaç, dispès al capite il contrari, parcè che stant lontans pai mês che e durave la vuere lis ativitâts di contadins e di artesans si fermin e dispès tornant a cjase si cjatin in miserie e a scuegin vendi chel pôc che ur vanze ai citadins plui siôrs.
Lis tieris concuistadis pe plui part a son tignudis tant che ben public: in teorie ducj i citadins romans a puedin doprâlis, ma te pratiche lu fasin dome chei plui siôrs, che pal lôr interès a parin vie i puars ancje cu la fuarce.
Une soluzion pai puars e pues jessi chê di jentrâ sot de protezion di une famee siore e di lavorâ sot paron, ma ancje chest al devente dificil pai citadins libars, par vie che cu lis vitoriis militârs i presonîrs a deventin sclâfs e pai grancj possidents al è une vore plui convenient fâ lavorâ chei che no un citadin cun ducj i siei dirits.
In cheste situazion al è naturâl che a sedin scuintris e che si sedi simpri plui a pericul di vueris civîls.
I RAPUARTS CUN CHEI ALTRIS POPUI
Cemût che si è viodût i romans a àn vût di lotâ cui convicins, vincint scuasit simpri, o rivant a ripiâsi une vore svelts daspò di cualchi vitorie dai nemîs. I popui batûts a vegnin sterminâts dome di râr: pal solit a àn di paiâ dams di vuere une vore alts, lassâ a Rome un cuart o un tierç des lôr tieris, e impegnâsi in tratâts di aleance, prometint di judâ in câs di altris vueris.
Vuerîrs dal popul italic dai Sanits, che al veve impegnât une vore Rome in plui vueris.
La potence di Rome in ogni câs e finìs par pesâ ancje su chei popui che no i àn mai fat cuintri e che a son siei aleâts: vincint lis vueris e cres la fuarce di Rome e i aleâts a finissin par acetâ tratâts, diviers câs par câs, che ju cjapin a plen sot de influence di Rome e che ur lassin dome une piçule autonomie.
Tra i prins popui passâts par chest procès a son i Latins, che a vevin formade une leghe par tignî bot cuintri di altris popolazions: sul imprin dal secul V p. di C. ancje Rome e jentre inte Leghe Latine e e devente la citât plui potente, imponintsi su chês altris. La aleance tra Latins e je une vore strete e e forme une cierte unitât politiche: par esempli se un latin al va a stâ di une citât a di une altre o se al maride une femine di une altre citât latine al ven ricognossût tant che citadin e nol è calcolât un forest.
Tal fondâ coloniis, ven a stâi citâts gnovis, Rome e à la pussibilitât di dâur il dirit roman o chel latin: tal prin câs la gnove citât e je dutun cun Rome, tal secont e je leade a Rome cui stes pats dai popui Latins e e à une cierte autonomie.
Tal slargjâsi dal domini di Rome ancje chestis diferencis tra citadins romans, latins e italics sometûts cun tratâts diferents a àn di dâ tensions e a puartin a scuintris internis: tal I secul p. di C., par vie di problematichis sociâls e de grande cressite teritoriâl e economiche di Rome che e à di controlâ grancj dominis, si rive a vueris civîls e ae trasformazion di republiche in imperi.
2008-06-11
LA ROMANIZAZION
Rome e à diviers interès: slargjâsi a Nord, te planure padane, li che a son tribûs celtichis e liguris, cu la scuse che a menacin lis frontieris cun pericolosis incursions, concuistant cussì tiere gnove e une vore produtive; tignî controlât l’Adriatic, li che e je une vore fuarte la piratarie dai Istris; frontâ cun fuarce la concorence di Cartagjin intal Mediterani ocidentâl.
Il sucès de espansion romane al è il risultât di un complès di carateristichis de organizazion di cheste societât: il militarisim, la capacitât diplomatiche di sumission e di integrazion progressive dai popui e dai teritoris consuistâts, la canalizazion des tensions internis cuintri dai nemîs esternis, la fuarce de aristocrazie, ancje prepotente ma eficiente e flessibile, che e permet a Rome di ripiâsi ancje dopo di crisis internis o di grandis disfatis militârs, la mancjance di organizazion de plui part dai aversaris dai romans, gjavant Cartagjin.
Lis grandis impresis militârs di Anibal, gjenerâl e politic cartagjinês, te II vuere puniche (218-202 p. di C.) a vevin fermât la espansion romane a Nord, ma dopo di chê vuere la espansion e torne a tacâ, ancje cu la fondazion di Aquilee.
In cheste suaze al è un prin contat de potence di Rome cul teritori furlan: tal 221 e je une gruesse operazion militâr romane cuintri dai Istris e lis armadis salacor a passin pe Basse. No si sa che al sedi stât nissun scuintri cui Carnis e a son storics che a pensin che za in chel moment a sedin stâts fats, o imponûts, tratâts di aleance tra Romans e i Carnis che a vivevin di ca des Alps.
Tal 183 p. di C. il senât roman al decît di fondâ la colonie latine di Aquilee: un tant al jentre tal plan di espansion par dâ supuart ai interès romans tal alt Adriatic, che al è impuartant tant che pont comerciâl e strategjic. Une colonie in cheste zone e pues coventâ ancje pe future espansion romane te penisule balcaniche, cuintri dai Ilîrs e viers de Macedonie e de Grecie.
Monument funerari di un militâr a Aquilee (www.museoarcheo-aquileia.it): i prins colons a jerin incuadrâts tal esercit e ancje cul passâ dai secui la presince dai militârs romans in Friûl, in servizi o dopo de fin dal servizi, e je restade impuartante.
Cundut che la decision de fondazion e je dal 183 p. di C. la colonie di Aquilee e nas dome tal 181: a son coventâts doi agns par tirâ dongje, un pôc di dute Italie, 3.000 fameis che a acetin di lâ tant lontan a fâ sù une citât, intune zone che e je calcolade une frontiere pricolose e inospitâl. Par convinci i colons a movisi si ur da une cuantitât di tiere che e je il dopli rispiet a altris coloniis de stesse ete, ma dome dodis agns dopo al covente in ogni câs mandâ altris 1.500 fameis, par vie che tantis di chês de prime fondazion a son tornadis indaûr.
Une iscrizion tune piere, forsit la base di une statue, in onôr di un dai trê magjistrâts che a vevin viodût de fondazion di Aquilee e in bande un rilêf cu la cerimonie de fondazion cuant che si segnave cuntune pline e une vuarzine i limits de colonie. (www.museoarcheo-aquileia.it)
In chel moment il Friûl al è ancjemò une tiere pe plui part boschive cun piçui centris celtics:
De Silva Lupanica antighe a son restâts te Basse furlane dome che pôcs vanzums, come chest de foto in comun di Cjarlins (www.comune.carlino.ud.it), pal rest la planure e je stade trasformade intune taviele di cjamps che dispès ancjemò vuê a van daûr de division teritoriâl romane.
Cu la fondazion di Aquilee al è un cambi une vore fuart, stant che il Friûl al jentre ad in plen tal sisteme roman: e je une cressite economiche e demografiche straordenarie, une grande part de planure e di chês altris tieris plui buinis a son disboscadis par fâ spazi al gnûf model agricul, che al tint no dome ae coltivazion di ce che al covente pes dibisugnis dal puest, ma ben a produsi une vore pe esportazion, plui di dut di vin. Un tant al puarte a di un sfrutament planificât de tiere, che si oten soredut in gracie dal lavôr dai sclâfs, che i romans a podevin comprâ e che plui di dut si procuravin cui nemîs vinçûts in vuere.
Pe prime volte te storie, in Friûl e je pardabon une citât, Aquilee, che a man a man e devente une metropoli: il disvilup dai dominis romans i da une posizion centrâl tai scambis tra Nord e Sud e Est e Ovest. Dal Nord e dal Est a rivin soredut sclâfs, piels e la robe plui preziose: la ambre.
Ambris aquileiesis, si puedin ancje viodi lis fueis che si devisi pal an gnûf, tant che regâl di bon auguri (www.museoarcheo-aquileia.it)
Aquilee e je un dai centris plui impuartants di lavorazion di cheste piere preziose in dut il mont roman e di chi la ambre e passe par rispuindi a une domande un grum fuarte in ducj i marcjâts. A Ovest si vierzin stradis pe Italie setentrionâl e a Sud e je la vie di comunicazion plui svelte: il mâr Adriatic che al met in contat cu lis cuestis de Italie, de Penisule Balcaniche fin in Grecie, dal Mediterani orientâl e dal Egjit.
Il puart di Aquilee: chi a passavin marcjanziis che a rivavin di lontan, sedi de Europe centrâl al Mediterani che dal Mediterani bande Nord e bande Ovest (foto di www.museoarcheo-aquileia.it)
2008-06-06
I CELTIS CARNIS
I Carnis a son une tribù dai Celtis e a àn lassât il lôr non a trê zonis di monts des Alps orientâls:
Te Ete dal Fier i Celtis a son un grup di tribûs indoeuropeanis che si slargjin fintremai a cuvierzi une grande part de Europe (lis isulis Britanichis, la part setentrionâl e ocidentâl de penisule iberiche, une buine part di chê che vuê e je
Teritoris li che e je stade une presince impuartante di insediaments celtics
Cun dut achel i Celtis no formin mai un imperi: lis tribûs a son guviernadis di une classe aristocratiche di vuerîrs, che pal solit a elein il lôr re.
A àn une classe sacerdotâl, i Druidis, che e ten une cognossince une vore fonde di astronomie, matematiche, medisine e di ogni altre dissipline: dutis chestis cognossincis a son mandadis a memorie, stant che pal solit i Celtis no doprin la scriture.
I grêcs e i romans a contin che i Celtis a adorin diviers dius e che a pensin che la anime e sorevivi dopo de muart dal cuarp e che e ledi indevant in gnovis vitis.
La divinitât celtiche plui venerade in Friûl al è Belen, il diu dal soreli e de medisine, che po dopo al ven acetât tant che protetôr ancje dai colons latins di Aquilee.
Statuutis che daûr di cualchi studiôs a podaressin figurâ Belen, cundut che a podaressin jessi ancje di Ercul.
La lenghe celtiche dai Carnis, e dai Celtis antîcs in gjenerâl, no je tant cognossude, massime pal fat che no scrivevin scuasi mai e che par vie de espansion dai romans a àn finît par doprâ il latin.
Tal furlan a son restadis pocjis peraulis celtichis (par esempli baraç, broili, glasine, troi...), invezit a son propit une vore i toponinms, ma soredut l’acent carnic al à di jessi stât fondamentâl pe deformazion dal latin e pe formazion dal furlan.
Te seconde metât dal prin mileni p. di C. e tache la espansion di Rome, che cuntune schirie cence fin di vueris e cjape il domini su
Sintesi de espansion dal domini roman, sucedude cun vueris e aleancis.
In Grecie si disvilupin lis poleis, lis citâts stât, che a rivin a tignî cuintri dal imperi persian (cui fats di vuere plui famôs tal 490 e tal 480 p. di C.), che al cjape dentri za dute
2008-06-05
LA ETE DAL FIER
Reperts de Ete dal Fier (dôs manariis, une sesule, dôs fibulis e un braçâl) dal Museu dal Borc dal Cjistiel di Gurize (www.sirpac-fvg.org)
Il Friûl, tant che il rest de Europe, al cognòs chest disvilup tecnologjic e sociâl: i cjastelîrs de ete dal bronç dispès no son plui abitâts, forsit ancje par vie di mudaments climatics, ma a son simpri plui reperts, che a testemonein ancje la continuitât di scambis cun teritoris dongje e cun paîs plui lontans.
Te prime fase de ete dal fier al è dificil dî cuale che e sedi la popolazion che e vîf in Friûl: si sa che a ocident al è il popul indoeuropean dai Venits, che al à une sô culture ben disvilupade ancje cun citâts (massime Atest) e che al à une lenghe imparintade cun chês italichis, testemoneade ancje in iscrizions.
(Mape di Venetic inscriptions index)
A orient si cjatin i Istris e i Ilîrs, altris popolazions indoeuropeanis, e di gnûf a son testemoneancis di une cierte presince di Venits, come ancje in Carinzie: in dut câs in Friûl a mancjin testemoneancis siguris che a fasin pensâ a une presince massive e stanziâl di un di chescj popui, a ben che dal sigûr a son moviments di piçui grups e contats comerciâi e culturâi.
In cheste ete e je la flôr de civiltât etrusche che si slargje de Toscane intes zonis dongje; tal mediterani i grêcs e i fenicis a tiessin une grande rêt comerciâl e a man a man a tachin a fondâ cetantis coloniis su dutis lis cuestis: in cheste maniere a determinin ancje la grande cressite socioculturâl des popolazions che a àn contat cun lôr, massime in Italie e te part meridionâl de penisule iberiche. Dal 753 e je la date mitiche de fondazion di Rome.
La espansion dai Etruscs in Italie.
(imagjins di commons.wikimedia.org)
Lis liniis di cumierç e lis coloniis fenicis tal Mediterani.
(imagjins di commons.wikimedia.org)
La espansion dai Grêcs tal Mediterani.
(imagjins di commons.wikimedia.org)
2008-06-03
I POPUI INDOEUROPEANS
La difusion aprossimative des lenghis indoeuropeanis in Eurasie vuê.
Lant indaûr tal timp si viôt che dutis chestis lenghis, o miôr chês che lis àn origjinadis, si somein simpri di plui tra di lôr tal lessic e te gramatiche e duncje si è pensât che a vedin dutis une origjin linguistiche in comun.
Stant che in Europe a son testemoneadis ancje lenghis no indoeuropeanis e al somee che a sedin logadis in chest continent di plui timp (par esempli il basc, che al esist ancjemò, l’iberic e il ligur antîc che a son sparîts) si pense che i popui di lenghe indoeuropeane si sedin slargjâts cun dinamichis une vore complicadis e dificilis di capî e che lis lôr lenghis a vedi cjapât il puest di chês feveladis prime.
Tabele che e mostre someancis tra tiermins di lenghis indoeuropeanis antighis
Une teorie e dîs che, intant che i contadins dal Neolitic a colonizin lis zonis plui fertilis de Europe, chei che vuê o clamìn indoeuropeans a cjapin lis zonis plui magris, stant che a son plui di dut arlevadôrs: la economie contadine neolitiche in gjenar e je plui siore, ma ogni tant e à une crisi fonde, par vie des cundizions climatichis o par malatiis des plantis o ben parcè che la tiere e devente masse puare, in chescj moments i arlevadôrs indoeuropeans a puedin vê un vantaç stant che la lôr economie, pal solit un pôc plui puare, e je plui sigure.
Altris teoriis a disin che lis lenghis indoeuropeanis si saressin slargjadis par vie che puartadis indevant di une societât vueriere, che e varès dominât plui di dut pal fat che e doprave il ram e il bronç e e doprave il cjar di vuere tirât di cjavai.
Altris teoriis ancjemò a cirin di provâ une continuitât indoeuropeane za dal Neolitic o fintremai dal Paleolitic.
No si sa cemût che a fossin lis lenghis feveladis intal paleolitic, tal mesolitic e tal neolitic: te ete dal bronç in Friûl si pues pensâ che a sedin za grups indoeuropeans, salacor messedâts cun int che e fevele altris lenghis.
fur_Latn unk fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn